CELEX: 52020PC0439
Language: fi
Date: 2020-08-24
Title: Ehdotus NEUVOSTON TÄYTÄNTÖÖNPANOPÄÄTÖS tilapäisen tuen myöntämisestä Romanialle neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena

EUROOPAN KOMISSIO
            Bryssel 24.8.2020
            COM(2020) 439 final
            2020/0211(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            tilapäisen tuen myöntämisestä Romanialle neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Neuvoston asetuksella (EU) 2020/672 (SURE-asetus) vahvistetaan oikeudellinen kehys unionin taloudellisen avun myöntämisestä jäsenvaltioille, joiden taloudessa on tai joiden taloutta vakavasti uhkaa covid-19:n leviämisen aiheuttama vakava häiriö. SURE-välineen tuella rahoitetaan ensisijaisesti työajan lyhentämisjärjestelyjä tai vastaavia, työntekijöiden ja itsenäisten ammatinharjoittajien suojelemiseen ja sitä kautta työttömyyden ja tulonmenetysten vähentämiseen tähtääviä toimenpiteitä sekä toissijaisesti joitakin terveyteen liittyviä toimenpiteitä erityisesti työpaikalla.
            
            
               Romania pyysi 7. elokuuta 2020 SURE-asetuksen mukaista unionin taloudellista apua. Komissio on SURE-asetuksen 6 artiklan 2 kohtaa noudattaen kuullut Romanian viranomaisia varmistaakseen, että toteutuneet ja suunnitellut julkiset menot, jotka liittyvät suoraan työajan lyhentämisjärjestelyihin ja vastaaviin toimenpiteisiin sekä terveyteen liittyviin toimenpiteisiin, ovat covid-19-pandemian johdosta äkillisesti ja voimakkaasti kasvaneet. Tällaisia menoja ovat:
            
            
               (1)Etuus työntekijöille, joiden työnantaja vähentää toimintaansa tai tilapäisesti keskeyttää sen covid-19:n leviämisen vaikutusten vuoksi. Etuus voi olla enintään 75 prosenttia työntekijöiden peruspalkasta (kuitenkin enintään 75 prosenttia maan keskimääräisestä bruttopalkasta) poikkeustilan aikana.
            
            
               (2)Etuus henkilöille, joiden työsopimus on ollut keskeytyneenä vähintään 15 päivää poikkeus- tai valmiustilan aikana, edellyttäen, että heidän työsuhteensa jatkuu 31. joulukuuta 2020 saakka. Etuus on 41,5 prosenttia työntekijöiden bruttomääräisestä peruspalkasta (kuitenkin enintään 41,5 prosenttia maan keskimääräisestä bruttopalkasta). 
            
            
               (3)Työajan lyhentämisjärjestely, jossa työnantajalla on mahdollisuus lyhentää työntekijöiden työaikaa enintään 50 prosenttia, jos toiminta vähenee tilapäisesti poikkeus- tai valmiustilan vuoksi. Työajan lyhentämisjärjestelyn aikana asianomaiset työntekijät saisivat korvauksen, jonka määrä on 75 prosenttia tavanomaisen työajan bruttopalkan ja tosiasiallisen palkan välisestä erotuksesta.
            
            
               (4)Kaksi itsenäisiä ammatinharjoittajia ja vapaita ammatteja koskevaa toimenpidettä: Niille, jotka ovat covid-19-epidemian vaikutusten vuoksi lopettaneet työnteon kokonaan, valtio maksaa 75 prosenttia heidän keskimääräisestä bruttopalkastaan. Lyhennettyä työaikaa tekeville valtio myöntää etuuden, joka on enintään 41,5 prosenttia heidän keskimääräisestä bruttopalkastaan.
            
            
               (5)Toimenpide, jolla myönnetään tukiraha päiväpalkkalaisille, jotka eivät ole työssä sen vuoksi, että liiketoiminta on covid-19-epidemian vaikutusten vuoksi keskeytynyt. Tukirahaa maksetaan enintään kolmen kuukauden ajalta, ja se on 35 prosenttia maksettavasta palkasta työpäivää kohti.
            
            
               (6)Lisätyöstä maksettava palkanlisä Romanian kansanterveyslaitoksen ja piirikuntien kansanterveysosastojen ja/tai Bukarestin kansanterveysosaston erityisrakenteiden henkilöstölle, joka koordinoi ja toteuttaa toimenpiteitä WHO:n maailmanlaajuiseksi kansanterveysuhkaksi julistaman covid-19-epidemian ehkäisemiseksi ja rajoittamiseksi. Kyseessä on etuus, joka on tavanomaisena työaikana tehtyjen työtuntien osalta 75 prosenttia peruspalkasta ja viikonloppuisin, virallisina vapaapäivinä ja muina kuin työpäiviksi laskettavina päivinä tehtyjen työtuntien osalta 100 prosenttia peruspalkasta. 
            
            
               (7)Lastenhoitolisä maanpuolustuslaitoksen, vankeinhoitolaitoksen tai kansanterveysyksiköiden palveluksessa oleville työntekijöille ja ministeriön päätöksellä myös muille työntekijäryhmille. Ehtona on, että toinen vanhempi ei voi hyödyntää vaihtoehtoista järjestelmää, jossa vanhemmalla on oikeus vapaapäiviin lasten hoitoa varten opetusyksiköiden tilapäisen sulkemisen yhteydessä. 
            
            
               (8)Covid-19:n lääketieteelliseen torjuntatyöhön osallistuvalle terveydenhoitohenkilöstölle erityisen vaarallisten olosuhteiden perusteella myönnettävä palkanlisä, joka on enintään 30 prosenttia palkasta.
            
            
               Romania on toimittanut komissiolle asiaankuuluvat tiedot. 
            
            
               Toimitetun näytön perusteella komissio ehdottaa neuvostolle, että se hyväksyisi täytäntöönpanopäätöksen SURE-asetuksessa tarkoitetun taloudellisen avun myöntämisestä Romanialle edellä mainittujen toimenpiteiden tukemiseksi.
            
            
               •Yhdenmukaisuus muiden alaa koskevien politiikkojen säännösten kanssa
            
            
               Ehdotus on kaikilta osin neuvoston asetuksen (EU) 2020/672 mukainen ja tehty sen nojalla.
            
            
               Ehdotuksen lisäksi unionilla on toinen säädös, jonka nojalla jäsenvaltioille annetaan tukea hätätilanteissa: Euroopan unionin solidaarisuusrahaston perustamisesta 11 päivänä marraskuuta 2002 annettu neuvoston asetus (EY) N:o 2012/2002. Euroopan parlamentin ja neuvoston asetus (EU) 2020/461, jolla edellä mainittua säädöstä muutetaan sen soveltamisalan laajentamiseksi kattamaan vakavat kansanterveysuhat sekä rahoituskelpoisten toimien määrittämiseksi, annettiin 30. maaliskuuta. 
            
            
               •Yhdenmukaisuus unionin muiden politiikkojen kanssa
            
         
         
            
               Ehdotus on osa toimenpiteitä, joita on otettu käyttöön meneillään olevan covid-19-pandemian johdosta. Yksi niistä on koronaviruksen vaikutusten lieventämistä koskeva investointialoite. Sillä täydennetään muita työllisyyttä tukevia välineitä, kuten Euroopan sosiaalirahastoa, Euroopan strategisten investointien rahastoa (ESIR) ja InvestEU-ohjelmaa. Ehdotuksessa käytetään lainanantoa ja -ottoa jäsenvaltioiden tukemiseen covid-19:n leviämisen johdosta. Se on lisätoimenpide, jolla rahoitetaan työajan lyhentämisjärjestelyjä ja vastaavia toimenpiteitä työpaikkojen suojelemiseksi ja siten työntekijöiden ja itsenäisten ammatinharjoittajien suojaamiseksi työttömyysriskiltä. 
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Välineen oikeusperusta on neuvoston asetus (EU) 2020/672.  
            
            
               •Toissijaisuusperiaate (jaetun toimivallan osalta) 
            
            
               Ehdotus on annettu jäsenvaltion esittämän pyynnön johdosta, ja se ilmentää eurooppalaista solidaarisuutta, koska sillä myönnetään covid-19:n leviämisestä kärsivälle jäsenvaltiolle unionin taloudellista apua tilapäisten lainojen muodossa. Tällaisella taloudellisella avulla jäsenvaltiota autetaan rahoittamaan työajan lyhentämisjärjestelyjen ja vastaavien toimenpiteiden vuoksi lisääntyneitä julkisia menoja tilapäisesti, jotta se voi suojella työpaikkoja ja suojata siten työntekijöitä ja itsenäisiä ammatinharjoittajia työttömyysriskiltä ja tulonmenetyksiltä.
            
            
               Tällainen tuki auttaa tilanteesta kärsivää väestöä, ja se auttaa myös lieventämään covid-19-kriisin aiheuttamia välittömiä yhteiskunnallisia ja taloudellisia vaikutuksia. 
            
            
               •Suhteellisuusperiaate
            
            
               Ehdotus on suhteellisuusperiaatteen mukainen. Siinä ei ylitetä sitä, mikä on tarpeen välineelle asetettujen tavoitteiden saavuttamiseksi. 
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               Ehdotus on pitänyt valmistella kiireellisesti, jotta neuvosto voi hyväksyä sen ajoissa. Tämän vuoksi sidosryhmiä ei ole voitu kuulla.
            
            
               •Vaikutustenarviointi
            
            
               Ehdotuksen kiireellisyyden vuoksi vaikutustenarviointia ei ole tehty.
            
            
               4.TALOUSARVIOVAIKUTUKSET
            
            
               Komission olisi voitava ottaa lainaa rahoitusmarkkinoilta varojen edelleen lainaamiseksi jäsenvaltioille, jotka pyytävät taloudellista apua SURE-välineestä. 
            
            
               Jäsenvaltioiden takausten lisäksi järjestelyyn sisältyy muita suojatoimia sen rahoitusvakauden varmistamiseksi. Niitä ovat
            
            
               ·tiukka ja varovainen varainhoito;
            
            
               ·lainasalkun kokoaminen siten, että rajoitetaan keskittymisriskiä, vuotuista riskiä ja liiallista altistumista yksittäisten jäsenvaltioiden riskeille ja varmistetaan, että apua eniten tarvitseville jäsenvaltioille voidaan myöntää riittävästi varoja; ja
            
            
               ·mahdollisuus velan jälleenrahoitukseen.
            
         
         
            
               2020/0211 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               tilapäisen tuen myöntämisestä Romanialle neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672
                  1
                ja erityisesti sen 6 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Romania pyysi 7 päivänä elokuuta 2020 unionilta taloudellista apua täydentääkseen kansallisia toimiaan, joilla se pyrkii lieventämään covid-19:n leviämisen vaikutuksia ja sen sosioekonomisia seurauksia työntekijöille. 
            
            
               (2)On odotettavissa, että covid-19:n leviäminen ja Romanian toteuttamat poikkeukselliset toimenpiteet taudin leviämisen ja sen sosioekonomisten ja terveyteen liittyvien vaikutusten rajoittamiseksi vaikuttavat perinpohjaisella tavalla maan julkiseen talouteen. Komission kevään 2020 talousennusteen mukaan Romanian julkistalouden alijäämä on 9,2 prosenttia ja julkisen velan määrä 46,2 prosenttia suhteessa bruttokansantuotteeseen (BKT) vuoden 2020 lopussa. Komission kesän 2020 väliennusteen mukaan Romanian BKT supistuu 6,0 prosenttia vuonna 2020. 
            
            
               (3)Covid-19:n vuoksi huomattava osa Romanian työvoimasta on joutunut keskeyttämään työssäkäynnin tai työnhaun. Tämä on johtanut Romanian julkisten menojen äkilliseen ja voimakkaaseen kasvuun johdanto-osan 4–11 kappaleessa mainittujen työajan lyhentämisjärjestelyjen ja vastaavien toimenpiteiden sekä terveyteen liittyvien toimenpiteiden osalta. 
            
            
               (4)Romanian 7 päivänä elokuuta 2020 esittämässä pyynnössä mainittuun hallituksen poikkeusasetukseen 30/2020
                  2
                sisältyy etuus työntekijöille, joiden työnantaja vähentää toimintaansa tai tilapäisesti keskeyttää sen covid-19-epidemian vaikutusten vuoksi. Etuus voi olla enintään 75 prosenttia työntekijöiden peruspalkasta (kuitenkin enintään 75 prosenttia maan keskimääräisestä bruttopalkasta) poikkeustilan aikana.
            
            
               (5)Romanian 7 päivänä elokuuta 2020 esittämässä pyynnössä mainittuun hallituksen poikkeusasetukseen 92/2020
                  3
                sisältyy etuus henkilöille, joiden työsopimus on ollut keskeytyneenä vähintään 15 päivää poikkeus- tai valmiustilan aikana, edellyttäen, että heidän työsuhteensa jatkuu 31 päivään joulukuuta 2020. Etuus on 41,5 prosenttia työntekijöiden bruttomääräisestä peruspalkasta (kuitenkin enintään 41,5 prosenttia maan keskimääräisestä bruttopalkasta). 
            
            
               (6)Romanian 7 päivänä elokuuta 2020 esittämässä pyynnössä mainittuun hallituksen poikkeusasetukseen 132/2020
                  4
                sisältyy työajan lyhentämisjärjestely, jossa työnantajalla on mahdollisuus lyhentää työntekijöiden työaikaa enintään 50 prosenttia, jos toiminta vähenee tilapäisesti poikkeus- tai valmiustilan vuoksi. Työajan lyhentämisjärjestelyn aikana asianomaiset työntekijät saavat korvauksen, jonka määrä on 75 prosenttia tavanomaisen työajan bruttopalkan ja tosiasiallisen palkan välisestä erotuksesta.
            
            
               (7)Itsenäisiä ammatinharjoittajia ja vapaita ammatteja varten on otettu käyttöön kaksi toimenpidettä: Niille, jotka ovat covid-19-epidemian vaikutusten vuoksi lopettaneet työnteon kokonaan, valtio maksaa 75 prosenttia heidän keskimääräisestä bruttopalkastaan.
                  5
                Lyhennettyä työaikaa tekeville valtio myöntää etuuden, joka on enintään 41,5 prosenttia heidän keskimääräisestä bruttopalkastaan.
            
            
               (8)Päiväpalkkalaisille, jotka eivät ole työssä sen vuoksi, että liiketoiminta on covid-19-epidemian vaikutusten vuoksi keskeytynyt, myönnetään tukiraha. Tukiraha on 35 prosenttia maksettavasta palkasta työpäivää kohti, ja sitä maksetaan enintään kolmen kuukauden ajalta.
            
            
               (9)Romanian 7 päivänä elokuuta 2020 esittämässä pyynnössä mainittuun hallituksen poikkeusasetukseen 11/2020
                  6
                sisältyy lisätyöstä maksettava palkanlisä Romanian kansanterveyslaitoksen ja piirikuntien kansanterveysosastojen ja/tai Bukarestin kansanterveysosaston erityisrakenteiden henkilöstölle, joka koordinoi ja toteuttaa toimenpiteitä WHO:n maailmanlaajuiseksi kansanterveysuhkaksi julistaman covid-19-epidemian ehkäisemiseksi ja rajoittamiseksi. Kyseessä on etuus, joka on tavanomaisena työaikana tehtyjen työtuntien osalta 75 prosenttia peruspalkasta ja viikonloppuisin, virallisina vapaapäivinä ja muina kuin työpäiviksi laskettavina päivinä tehtyjen työtuntien osalta 100 prosenttia peruspalkasta. Toimenpidettä voidaan pitää asetuksessa (EU) 2020/672 tarkoitettuna terveyteen liittyvänä toimenpiteenä.
            
            
               (10)Viranomaiset ovat tarjonneet maanpuolustuslaitoksen, vankeinhoitolaitoksen tai kansanterveysyksiköiden palveluksessa oleville työntekijöille ja ministeriön päätöksellä myös muille työntekijäryhmille lastenhoitolisän. Ehtona on, että toinen vanhempi ei voi hyödyntää vaihtoehtoista järjestelmää, jossa vanhemmalla on oikeus vapaapäiviin lasten hoitoa varten koulujen tilapäisen sulkemisen yhteydessä. Toimenpidettä voidaan pitää asetuksessa (EU) 2020/672 tarkoitettuja työajan lyhentämisjärjestelyjä vastaavana toimenpiteenä, sillä kyseessä on työntekijöille tarjottava tulotuki, jonka avulla voidaan kattaa lastenhoidon kustannukset koulujen ollessa suljettuina ja näin edistää vanhempia työnteon jatkumista, mikä estää työsuhteen vaarantumisen. 
            
            
               (11)Viimeisenä lakiin nro 56/2020
                  7
               , joka mainitaan Romanian 7 päivänä elokuuta 2020 esittämässä pyynnössä, sisältyy covid-19:n lääketieteelliseen torjuntatyöhön osallistuvalle terveydenhoitohenkilöstölle erityisen vaarallisten olosuhteiden perusteella myönnettävä palkanlisä, joka on enintään 30 prosenttia palkasta.
            
         
         
            
               (12)Romania täyttää taloudellisen avun pyytämiselle asetuksen (EU) 2020/672 3 artiklassa asetetut edellytykset. Romania on toimittanut komissiolle asianmukaiset todisteet siitä, että toteutuneet ja suunnitellut julkiset menot ovat lisääntyneet 4 370 779 006 euroa 1 päivästä helmikuuta 2020, sillä summat, jotka liittyvät suoraan työntekijöiden ja muiden ryhmien kuin työntekijöiden teknisiin työttömyysetuuksiin, ovat kasvaneet ja käyttöön on otettu työhön palaaville työntekijöille ja muille ryhmille myönnettävä etuus, tuleva työajan lyhentämisjärjestely, päiväpalkkalaisten tukiraha ja tietyille työntekijäryhmille myönnettävä lastenhoitolisä. Kyseessä on äkillinen ja voimakas kasvu, sillä se liittyy uusiin toimenpiteisiin, jotka kattavat huomattavan osan Romanian yrityksistä ja työvoimasta. Romania aikoo rahoittaa kasvaneista menoista 271 534 419 euroa unionin varoilla. 
            
            
               (13)Komissio on asetuksen (EU) 2020/672 6 artiklan mukaisesti kuullut Romaniaa ja varmistanut niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan covid-19:n leviämisen johdosta toteutettuihin työajan lyhentämisjärjestelyihin ja vastaaviin toimenpiteisiin sekä asiaankuuluviin terveyteen liittyviin toimenpiteisiin, joihin viitataan 7 päivänä elokuuta 2020 päivätyssä pyynnössä.
            
            
               (14)Romanialle olisi sen vuoksi myönnettävä taloudellista apua maan auttamiseksi selviytymään covid-19:n leviämisen aiheuttaman talouden vakavan häiriön sosioekonomisista vaikutuksista.
            
            
               (15)Tällä päätöksellä ei rajoiteta sisämarkkinoiden toiminnan vääristymiseen liittyvien mahdollisten menettelyjen, kuten Euroopan unionin toiminnasta tehdyn sopimuksen (SEUT-sopimus) 107 ja 108 artiklaan perustuvien menettelyjen, tuloksia. Sillä ei poisteta jäsenvaltioille SEUT-sopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista.
            
            
               (16)Romanian olisi ilmoitettava komissiolle suunniteltujen julkisten menojen toteutumisesta säännöllisin väliajoin, jotta komissio voi arvioida, missä määrin Romania on toteuttanut kyseiset menot.
            
            
               (17)Tehtäessä päätös taloudellisen avun myöntämisestä on otettu huomioon Romanian tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt yhdenvertaisen kohtelun, solidaarisuuden, oikeasuhteisuuden ja avoimuuden periaatteita noudattaen,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Romania täyttää asetuksen (EU) 2020/672 3 artiklassa asetetut edellytykset.
            
            
               2 artikla
            
            
               1.Unioni asettaa Romanian saataville enintään 4 099 244 587 euron lainan. Lainan keskimääräinen enimmäismaturiteetti on 15 vuotta.
            
            
               2.Tällä päätöksellä myönnetyn taloudellisen avun saatavuusaika on 18 kuukautta päätöksen voimaantuloa seuraavasta päivästä lukien. 
            
            
               3.Komissio asettaa unionin taloudellisen avun Romanian saataville enintään kahdeksassa erässä. Kukin erä voidaan maksaa yhdessä tai useammassa osaerässä. Ensimmäisen erän osaerien maturiteetit voivat olla pidempiä kuin 1 kohdassa tarkoitettu keskimääräinen enimmäismaturiteetti. Tällöin seuraavien osaerien maturiteetit on asetettava niin, että 1 kohdassa tarkoitettu keskimääräinen enimmäismaturiteetti toteutuu, kun kaikki erät on maksettu. 
            
            
               4.Ensimmäinen erä maksetaan sen jälkeen, kun asetuksen (EU) 2020/672 8 artiklan 2 kohdassa tarkoitettu lainasopimus on tullut voimaan. 
            
            
               5.Romania maksaa asetuksen (EU) 2020/672 4 artiklassa tarkoitetut unionin rahoituskustannukset kunkin erän osalta sekä rahoituksesta unionille mahdollisesti aiheutuvat muut maksut, kulut ja menot. 
            
            
               6.Komissio päättää erien suuruudesta ja maksamisesta samoin kuin osaerien suuruudesta. 
            
            
               3 artikla 
            
            
               1. Romania voi rahoittaa seuraavia toimenpiteitä: 
            
            
               1)hallituksen poikkeusasetuksen 30/2020 11 §:ssä säädetty tekninen työttömyysetuus työntekijöille, joiden työnantaja vähentää toimintaansa tai tilapäisesti keskeyttää sen;
            
            
               2)hallituksen poikkeusasetuksen 92/2020 1 §:ssä säädetty etuus henkilöille, joiden työsopimus on ollut keskeytyneenä; 
            
         
         
            
               3)hallituksen poikkeusasetuksen 132/2020 1 §:ssä säädetty työajan lyhentämisjärjestely;
            
            
               4)hallituksen poikkeusasetuksen 30/2020 15 §:ssä säädetty, a alakohdassa tarkoitettua etuutta vastaava etuus muille ryhmille kuin työntekijöille, itsenäiset ammatinharjoittajat ja vapaat ammatit mukaan lukien;
            
            
               5)hallituksen poikkeusasetuksen 132/2020 3 §:ssä säädetty valtion sosiaalivakuutusbudjetista vuodeksi 2020 annetussa laissa nro 6/2020 tarkoitettu etuus muille ryhmille kuin palkansaajille (mukaan lukien itsenäiset ammatinharjoittajat ja vapaat ammatit);
            
            
               6)hallituksen poikkeusasetuksen 132/2020 4 §:ssä säädetty tukiraha päiväpalkkalaisille;
            
            
               7)hallituksen poikkeusasetuksen 11/2020 8 §:n 6 momentissa säädetty lisätyöstä maksettava palkanlisä Romanian kansanterveyslaitoksen ja piirikuntien kansanterveysosastojen ja/tai Bukarestin kansanterveysosaston erityisrakenteiden henkilöstölle;
            
            
               8)hallituksen poikkeusasetuksen 30/2020 1 §:n 6 momentissa säädetty lastenhoitolisä maanpuolustuslaitoksen, vankeinhoitolaitoksen tai kansanterveysyksiköiden palveluksessa oleville työntekijöille ja ministeriön päätöksellä myös muille työntekijäryhmille;
            
            
               9)lain nro 56/2020 7 §:ssä säädetty erityisen vaarallisissa olosuhteissa ansioituneelle terveydenhoitohenkilöstölle myönnettävä palkanlisä.
            
            
               4 artikla
            
            
               Romanian on ilmoitettava komissiolle viimeistään [PÄIVÄYS: kuuden kuukauden kuluttua tämän päätöksen julkaisemisesta] ja sen jälkeen kuuden kuukauden välein suunniteltujen julkisten menojen toteutumisesta, kunnes kyseiset suunnitellut julkiset menot ovat toteutuneet täysimääräisinä.
            
            
               5 artikla
            
            
               Tämä päätös on osoitettu Romanialle.
            
            
               6 artikla
            
            
               Tämä päätös julkaistaan Euroopan unionin virallisessa lehdessä. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 159, 20.5.2020, s. 1.
               
               
                  
                     (2)
                  
                        Julkaistu 21 päivänä maaliskuuta 2020 Romanian virallisessa lehdessä 231.
               
               
                  
                     (3)
                  
                        Julkaistu 29 päivänä toukokuuta 2020 Romanian virallisessa lehdessä 459.
               
               
                  
                     (4)
                  
                        Julkaistu 10 päivänä elokuuta 2020 Romanian virallisessa lehdessä 720.
               
               
                  
                     (5)
                  
                        Valtion sosiaalivakuutusbudjetista vuodeksi 2020 annetun lain nro 6/2020 mukaisesti.
               
               
                  
                     (6)
                  
                        Julkaistu 11 päivänä helmikuuta 2020 Romanian virallisessa lehdessä 102.
               
               
                  
                     (7)
                  
                        Julkaistu 15 päivänä toukokuuta 2020 Romanian virallisessa lehdessä 402.